ગણપત ગઠ્ઠો કોઈનાથી ઓગળે તો તે ધારશીડાની વહુ ઝમકુડીથી જ! ગામના ચોરા પર ત્રણ પગથિયાં ચડીને ઊભા રહો, એટલે ગણપત હરિલાલ શેઠનું મોં જોવા મળે. એમના લાં…આં…બા નાકના ટોચકા પર જ કાળો મસ થયેલો અને એ મસમાંથી ચાર પાંચ વાળ ઊગીને ઊભા જ રહેતા. ગણા શેઠના કપાળની બખોલમાં બન્ને આંખો એવી રીતે ફિટ થયેલી હતી કે તમને એમ લાગે કે એ તમારી સામે જુએ છે, પણ હકીકતમાં તે બાજુવાળાને જોતા હોય! આ પ્રકારની આંખને ‘ફાંગી’’ જાહેર કરવામાં આવેલી છે!